title: 2013/618/EU: Europa-Parlamentets afgørelse af 17. april 2013 om decharge for gennemførelsen af budgettet for fællesforetagendet ENIAC for regnskabsåret 2011#Europa-Parlamentets beslutning af 17. april 2013 med bemærkningerne, der er en integrerende del af afgørelsen om decharge for gennemførelsen af budgettet for fællesforetagendet ENIAC for regnskabsåret 2011

text:
               16.11.2013

               DA

               Den Europæiske Unions Tidende

               L 308/345

         EUROPA-PARLAMENTETS AFGØRELSE
   af 17. april 2013
   om decharge for gennemførelsen af budgettet for fællesforetagendet ENIAC for regnskabsåret 2011
   (2013/618/EU)
   EUROPA-PARLAMENTET,

               —

               der henviser til det endelige årsregnskab for fællesforetagendet ENIAC for regnskabsåret 2011,

               —

               der henviser til Revisionsrettens beretning om årsregnskabet for fællesforetagendet ENIAC for regnskabsåret 2011 med fællesforetagendets svar (1),

               —

               der henviser til Rådets henstilling af 12. februar 2013 (05755/2013 — C7-0040/2013),

               —

               der henviser til artikel 319 i traktaten om Den Europæiske Unions funktionsmåde,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

               —

               der henviser til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (3), særlig artikel 208,

               —

               der henviser til Rådets forordning (EF) nr. 72/2008 af 20. december 2007 om oprettelse af fællesforetagendet ENIAC (4), særlig artikel 11, stk. 4,

               —

               der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (5), særlig artikel 94,

               —

               der henviser til forretningsordenens artikel 77 og bilag VI,

               —

               der henviser til betænkning fra Budgetkontroludvalget (A7-0105/2013),

               1.

               meddeler den administrerende direktør for fællesforetagendet ENIAC decharge for gennemførelsen af fællesforetagendets budget for regnskabsåret 2011;

               2.

               fremsætter sine bemærkninger i nedenstående beslutning;

               3.

               pålægger sin formand at sende denne afgørelse og beslutningen, der er en integrerende del heraf, til den administrerende direktør for fællesforetagendet ENIAC, Rådet, Kommissionen og Revisionsretten og drage omsorg for, at de offentliggøres i Den Europæiske Unions Tidende (L-udgaven).

         Martin SCHULZ

            Formand

         Klaus WELLE

            Generalsekretær

      (1)  EUT C 6 af 10.1.2013, s. 18.

      (2)  EFT L 248 af 16.9.2002, s. 1.

      (3)  EUT L 298 af 26.10.2012, s. 1.

      (4)  EUT L 30 af 4.2.2008, s. 21.

      (5)  EFT L 357 af 31.12.2002, s. 72.

      EUROPA-PARLAMENTETS BESLUTNING
      af 17. april 2013
      med bemærkningerne, der er en integrerende del af afgørelsen om decharge for gennemførelsen af budgettet for fællesforetagendet ENIAC for regnskabsåret 2011
      EUROPA-PARLAMENTET,

                  —

                  der henviser til det endelige årsregnskab for fællesforetagendet ENIAC for regnskabsåret 2011,

                  —

                  der henviser til Revisionsrettens beretning om årsregnskabet for fællesforetagendet ENIAC for regnskabsåret 2011 med fællesforetagendets svar (1),

                  —

                  der henviser til Rådets henstilling af 12. februar 2013 (05755/2013 — C7-0040/2013),

                  —

                  der henviser til artikel 319 i traktaten om Den Europæiske Unions funktionsmåde,

                  —

                  der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

                  —

                  der henviser til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (3), særlig artikel 208,

                  —

                  der henviser til Rådets forordning (EF) nr. 72/2008 af 20. december 2007 om oprettelse af fællesforetagendet ENIAC (4), særlig artikel 11, stk. 4,

                  —

                  der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (5), særlig artikel 94,

                  —

                  der henviser til forretningsordenens artikel 77 og bilag VI,

                  —

                  der henviser til betænkning fra Budgetkontroludvalget (A7-0105/2013),

                  A.

                  der henviser til, at fællesforetagendet ENIAC (»fællesforetagendet«) blev oprettet den 20. december 2007 for en tiårig periode for at fastlægge og gennemføre en forskningsdagsorden for udviklingen af vigtige kompetenceområder vedrørende nanoelektronik på tværs af forskellige anvendelsesområder,

                  B.

                  der henviser til, at fællesforetagendet opnåede økonomisk uafhængighed i juli 2010,

                  C.

                  der henviser til, at Revisionsretten har fastslået, at den har fået rimelig sikkerhed for, at fællesforetagendets årsregnskab for regnskabsåret 2011 er pålideligt,

                  D.

                  der henviser til, at Revisionsretten har afgivet en erklæring med forbehold om lovligheden og den formelle rigtighed af de tilgrundliggende transaktioner for fællesforetagendets regnskaber,

                  E.

                  der henviser til, at Unionens maksimale bidrag for den tiårige periode til fællesforetagendet er 450 000 000 EUR, som skal afholdes over budgettet for det syvende forskningsrammeprogram,

         Budgetmæssig og økonomisk forvaltning

                  1.

                  bemærker, at der på fællesforetagendets endelige budget for regnskabsåret 2011 var opført 66 000 000 EUR i forpligtelsesbevillinger og 35 000 000 EUR i betalingsbevillinger, og at udnyttelsesgraden for forpligtelsesbevillingerne var 97 % og for betalingsbevillingerne 48 %; bemærker endvidere, at der af de 63,6 000 000 EUR i forpligtelsesbevillinger, der var afsat til operationelle aktiviteter, blev anvendt 20,1 000 000 EUR som en samlet forpligtelse i forbindelse med den første indkaldelse af forslag i 2011, og 42,2 000 000 EUR blev anvendt som en samlet forpligtelse i forbindelse med den anden indkaldelse af forslag i 2011; kræver, at der fremsendes en udførlig statusrapport om de nævnte mangler til Europa-Parlamentet med konkrete forslag til en gradvis forbedring af udnyttelsesgraden;

                  2.

                  beklager, at fællesforetagendets bevillinger, som senest skulle have været anvendt ved udgangen af 2010, og bevillinger, som senest skulle have været anvendt ved udgangen af 2011, blev frigjort i januar 2012, og at den uudnyttede samlede forpligtelsesbevilling på 2,8 000 000 EUR på budgetposten for operationelle aktiviteter for 2010, som senest skulle have været anvendt den 31. december 2011, ikke var blevet frigjort; bemærker, at fællesforetagendet har truffet foranstaltninger til at undgå, at dette gentager sig i fremtiden, idet der er blevet fastlagt en detaljeret procedure for afslutningen af årsregnskabet og fastsættelsen af bindende frister;

                  3.

                  er bekymret over, at Revisionsretten forsynede fællesforetagendets årsregnskab med et forbehold vedrørende lovligheden og den formelle rigtighed af de tilgrundliggende transaktioner for regnskabet, fordi fællesforetagendet ikke var i stand til at vurdere, om strategien med efterfølgende revision giver tilstrækkelig sikkerhed for lovligheden og den formelle rigtighed af de tilgrundliggende transaktioner; gentager, at fællesforetagendet omgående bør styrke kvaliteten af sine forudgående kontroller vedrørende støtteforvaltning; anmoder om, at dechargemyndigheden holdes underrettet om resultaterne af de kommende efterfølgende revisionsprocesser, der gennemføres af fællesforetagendet; forventer, at Revisionsretten gennem sine uafhængige revisioner vil være i stand til at give dechargemyndigheden sin egen vurdering af effektiviteten af fællesforetagendets strategi med efterfølgende revision;

                  4.

                  minder om, at fællesforetagendet i 2010 vedtog sin egen efterfølgende revisionsplan, som udgør en central kontrol ved vurderingen af lovligheden og den formelle rigtighed af de underliggende transaktioner, og at gennemførelsen heraf indledtes i 2011; bemærker, at revisionen af godtgørelseskrav ved projekter var blevet delegeret til de nationale finansieringsmyndigheder (NFA) i medlemsstaterne, men at de administrative aftaler, som var indgået med NFA, imidlertid ikke omfatter praktiske ordninger for disse revisioner; bemærker endvidere, at fællesforetagendet ikke var blevet tilstrækkeligt underrettet om NFA's revisionsstrategier; beklager, at NFA ikke har foretaget en efterfølgende revision for så vidt angår de tilskud, som er blevet udbetalt frem til udgangen af 2011, og opfordrer fællesforetagendet til at underrette dechargemyndigheden om de opfølgningsforanstaltninger, som er blevet iværksat;

         Indkaldelser af forslag

                  5.

                  tager til efterretning, at indkaldelserne af forslag, som på behørig vis blev gennemført i 2008, 2009 og 2010, resulterede i undertegnelsen af støtteaftaler til et samlet beløb af 107,9 000 000 EUR, hvilket udgør 25 % af Unionens maksimale bidrag til fællesforetagendet til forskningsaktiviteter, og at der i 2011 blev iværksat to indkaldelser af forslag, som beløb sig til 62,3 000 000 EUR; bemærker, at der i 2012 blev iværksat endnu to indkaldelser af forslag, som beløb sig til 84,5 000 000 EUR, og at der i 2013 vil blive iværksat indkaldelser af forslag med et budget på 185,3 000 000 EUR (42 %), således at det disponible EU-bidrag på 440 000 000 EUR kan udnyttes fuldt ud; opfordrer fællesforetagendet til at gøre bedst mulig brug af de ressourcer, der er blevet afsat til gennemførelsen af det fælles teknologiinitiativ for nanoelektronik;

         Interne kontrolsystemer

                  6.

                  gentager sin opfordring til, at fællesforetagendet i fuld udstrækning gennemfører sine interne kontroller og finansielle informationssystemer; bemærker, at dette medførte betydelige fejl og forsinkelser i regnskabsaflæggelsen, som blev berigtiget inden vedtagelsen af de årlige regnskaber;

                  7.

                  bemærker, at regnskabsføreren i fællesforetagendet validerede finans- og regnskabssystemerne (ABAC og SAP); bemærker imidlertid, at de tilgrundliggende forretningsprocesser ikke blev valideret, navnlig blev den, der leverer finansielle oplysninger om valideringen og betalingen af godtgørelseskrav fra de nationale finansieringsmyndigheder, ikke valideret i 2011; anmoder fællesforetagendet om at holde dechargemyndigheden underrettet om, hvor langt man er nået med valideringen af de tilgrundliggende forretningsprocedurer;

         Intern revision

                  8.

                  noterer sig, at fællesforetagendets finansielle bestemmelser endnu ikke er blevet ændret, så de omfatter den bestemmelse i rammeforordningen, som beskriver Kommissionens interne revisors beføjelser; bemærker imidlertid, at Kommissionens interne revisionstjeneste i 2011 gennemførte en risikovurdering, og at den strategiske revisionsplan for 2012-2014, som er baseret på resultaterne af risikovurderingen, blev forelagt bestyrelsen til godkendelse den 22. november 2011; minder om, at fællesforetagendet ved udgangen af 2011 endnu ikke havde oprettet sin interne revisionskapacitet, men at fællesforetagendet i 2012 vedtog at betro en af sine egne medarbejdere IAC-funktionen;

         ENIAC-medlemsstaternes bidrag

                  9.

                  bemærker, at det finansielle bidrag fra ENIAC-medlemsstater for de første fem indkaldelser af forslag beløb sig til 1,55 gange så meget som Unionens finansielle bidrag, hvilket er i modstrid med fællesforetagendets vedtægter om, at ENIAC-medlemsstaternes finansielle bidrag i alt skal beløbe sig til mindst 1,8 gange Unionens finansielle bidrag, medens fællesforetagendets støtte kan nå op på maksimalt 16,7 % af de samlede støtteberettigede udgifter til projektet;

                  10.

                  fordømmer, at Grækenland anvender Unionens strukturfondsmidler til at dække sine nationale bidrag til de græske støtteberettigede under ENIAC-projekterne i stedet for at stille national støtte til rådighed; fordømmer, at fællesforetagendet godkendte Grækenlands fortsatte deltagelse i ENIAC-projekter, men ikke stiller støtte til rådighed for græske støtteberettigede, da udgifter, der medfinansieres af Unionens strukturfonde, ikke skal modtage støtte fra andre af Unionens finansielle instrumenter i overensstemmelse med Rådets forordning (EF) nr. 1083/2006 (6); kræver, at Kommissionen hurtigst muligt informerer dechargemyndigheden om lovligheden af denne situation;

         Den årlige aktivitetsrapport

                  11.

                  bemærker, at den årlige aktivitetsrapport indeholder oplysninger om resultatet af fællesforetagendets operationer, men at den imidlertid ikke indeholder en vurdering af, hvor effektivt og virkningsfuldt det interne kontrolsystem er, og også indeholder følgende svagheder:

                              —

                              manglende oplysninger om gennemførelsen af strategien om efterfølgende revision, som indebærer, at der ikke kan drages en konklusion om, hvorvidt denne centrale kontrol fungerer effektivt, hvilket burde have medført et forbehold

                              —

                              manglende oplysning om, at regnskabsføreren kun delvist har valideret finans- og regnskabssystemerne

                              —

                              den omstændighed, at de kontrolmangler, der er konstateret i forbindelse med regnskabsføringen og regnskabsaflæggelsen, ikke har ført til et forbehold i den årlige aktivitetsrapport;

         Andre forvaltningsforhold

                  12.

                  bemærker, at fællesforetagendet i 2011 opstillede en forretningskontinuitetsplan og gjorde fremskridt ved formaliseringen af it-sikkerhedspolitikken, men at det var nødvendigt med en yderligere indsats for at afslutte katastrofeberedskabsplanen;

                  13.

                  glæder sig over, at der den 3. februar 2012 blev undertegnet en værtslandsaftale mellem fællesforetagendet og de belgiske myndigheder vedrørende kontorlokaler, privilegier og immuniteter samt anden støtte, som skal stilles til rådighed;

         Andre spørgsmål

         Eventuel sammenlægning med Artemis

                  14.

                  mener, at der bør gennemføres en cost-benefit-analyse af en eventuel sammenlægning med Artemis, og at Parlamentet bør underrettes om resultatet af denne vurdering; mener, at analysen bør fremhæve eventuelle fordele og ulemper ved en sådan sammenlægning;

                  15.

                  gentager sin opfordring til Revisionsretten om inden for en rimelig frist at forelægge en særberetning for Parlamentet om fælles problemstillinger, som skyldes fællesforetagendernes karakter, og som bør håndteres af fællesforetagenderne sammen med deres partnere for at sikre deres merværdi og en effektiv gennemførelse af Unions programmer for forskning, teknologisk udvikling og demonstration; bemærker endvidere, at den samme beretning bør indeholde en vurdering af effektiviteten af oprettelsen af fællesforetagendet og af dets struktur.

         (1)  EUT C 6 af 10.1.2013, s. 18.

         (2)  EFT L 248 af 16.9.2002, s. 1.

         (3)  EUT L 298 af 26.10.2012, s. 1.

         (4)  EUT L 30 af 4.2.2008, s. 21.

         (5)  EFT L 357 af 31.12.2002, s. 72.

         (6)  EUT L 210 af 31.7.2006, s. 25.


title: 2010/700/EU: Rådets afgørelse af 21. oktober 2010 om den holdning, som Den Europæiske Union skal indtage i det associeringsråd, der er nedsat i henhold til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Staten Israel på den anden side, om vedtagelse af bestemmelser om koordinering af sociale sikringsordninger#Udkast — Afgørelse nr. …/… truffet af Associeringsrådet nedsat i henhold til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Staten Israel på den anden side af … om bestemmelserne om koordinering af sociale sikringsordninger i Euro-Middelhavs-aftalen

text:
               23.11.2010

               DA

               Den Europæiske Unions Tidende

               L 306/21

         RÅDETS AFGØRELSE
   af 21. oktober 2010
   om den holdning, som Den Europæiske Union skal indtage i det associeringsråd, der er nedsat i henhold til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Staten Israel på den anden side, om vedtagelse af bestemmelser om koordinering af sociale sikringsordninger
   (2010/700/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 79, stk. 2, litra b), sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende i betragtninger:

               (1)

               Artikel 65 i Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Staten Israel på den anden side (1) (»aftalen«) fastsætter, at associeringsrådet ved afgørelse skal vedtage passende bestemmelser til virkeliggørelse af målene i artikel 64 i aftalen.

               (2)

               Under mål 2.3.3, første led, i handlingsplanen EU-Israel, som associeringsrådet vedtog den 11. april 2005 inden for rammerne af den europæiske naboskabspolitik, opfordres associeringsrådet til at vedtage en afgørelse om gennemførelse af aftalens artikel 65.

               (3)

               I medfør af artikel 1 og 2 i protokol (nr. 22) om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark.

               (4)

               I medfør af artikel 1 og 2 i protokol (nr. 21) om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, og med forbehold af artikel 4 i samme protokol deltager disse medlemsstater ikke i vedtagelsen af denne afgørelse, som ikke er bindende for og ikke finder anvendelse i Det Forenede Kongerige og Irland —

         VEDTAGET DENNE AFGØRELSE:
   Artikel 1
   Den holdning, som Den Europæiske Union skal indtage i det associeringsråd, der er nedsat i henhold til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Staten Israel på den anden side, med hensyn til gennemførelsen af aftalens artikel 64, baseres på det udkast til associeringsrådets afgørelse, der er knyttet til denne afgørelse.
   Artikel 2
   Denne afgørelse træder i kraft på dagen for vedtagelsen.

      Udfærdiget i Luxembourg, den 21. oktober 2010.

            På Rådets vegne

         J. MILQUET

            Formand

      (1)  EFT L 147 af 21.6.2000, s. 3.

      Udkast
      AFGØRELSE Nr. …/… TRUFFET AF ASSOCIERINGSRÅDET
      nedsat i henhold til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Staten Israel på den anden side
      af …
      om bestemmelserne om koordinering af sociale sikringsordninger i Euro-Middelhavs-aftalen
      ASSOCIERINGSRÅDET HAR —
      under henvisning til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Staten Israel på den anden side (1), særlig artikel 65, og
      ud fra følgende i betragtninger:

                  (1)

                  Artikel 64 i Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Staten Israel på den anden side (»aftalen«) indeholder bestemmelser om koordinering mellem henholdsvis Israels og medlemsstaternes sociale sikringsordninger og fastsætter principperne for denne koordinering.

                  (2)

                  Artikel 65 i aftalen fastsætter at associeringsrådet træffer afgørelse med henblik på virkeliggørelse af målene i artikel 64.

                  (3)

                  Mål 2.3.3, første led, i handlingsplanen EU-Israel, som associeringsrådet vedtog den 11. april 2005 inden for rammerne af den europæiske naboskabspolitik, opfordrer til, at der vedtages en afgørelse om gennemførelse af aftalens artikel 65.

                  (4)

                  Med hensyn til anvendelsen af princippet om ikke-forskelsbehandling bør denne afgørelse ikke tillægge nogen yderligere rettigheder i medfør af visse forhold eller begivenheder på den anden kontraherende parts område, hvis der ikke er taget hensyn til disse forhold eller begivenheder ifølge lovgivningen i den første kontraherende part, bortset fra retten til at eksportere visse ydelser.

                  (5)

                  Ved anvendelsen af denne afgørelse bør israelske arbejdstageres ret til familieydelser være betinget af, at medlemmerne af deres familie er lovligt bosiddende sammen med disse arbejdstagere i den medlemsstat, hvor arbejdstagerne er beskæftiget. Denne afgørelse bør ikke give ret til familieydelser for medlemmer af deres familie, som er bosiddende i et andet land, f.eks. Israel.

                  (6)

                  Rådets forordning (EF) nr. 859/2003 (2) udvider allerede bestemmelserne i forordning (EØF) nr. 1408/71 og forordning (EØF) nr. 574/72 til at omfatte tredjelandsstatsborgere, der ikke allerede er omfattet af nævnte bestemmelser udelukkende på grund af deres nationalitet. Forordning (EF) nr. 859/2003 dækker allerede princippet om sammenlægning af forsikringsperioder, som israelske arbejdstagere har fuldført i de forskellige medlemsstater, for så vidt angår retten til visse ydelser, som fastsat i artikel 64, stk. 1, første led, i aftalen.

                  (7)

                  Det kan være nødvendigt at fastsætte særlige bestemmelser, som svarer til de specifikke karaktertræk ved den israelske lovgivning, for at gøre det nemmere at anvende koordineringsreglerne.

                  (8)

                  For at sikre en smidig koordinering af henholdsvis medlemsstaternes og Israels sociale sikringsordninger er det nødvendigt at fastsætte specifikke bestemmelser for samarbejdet mellem medlemsstaterne og Israel samt mellem den berørte person og institutionen i den kompetente stat.

                  (9)

                  Der bør vedtages overgangsbestemmelser for at beskytte de personer, som er omfattet af denne afgørelse, og sikre at de ikke mister rettigheder som følge af afgørelsens ikrafttræden —

            VEDTAGET DENNE AFGØRELSE:
      DEL I

         ALMINDELIGE BESTEMMELSER

      Artikel 1
      Definitioner
      1.   I denne afgørelse forstås ved:
      a)   »aftale«: Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Staten Israel på den anden side
      b)   »forordning«: Europa-Parlamentets og Rådets forordning (EF) nr. 883/2004 af 29. april 2004 om koordinering af de sociale sikringsordninger (3), i den udgave, der er gældende for Den Europæiske Unions medlemsstater
      c)   »gennemførelsesforordning«: Europa-Parlamentets og Rådets forordning (EF) nr. 987/2009 af 16. september 2009 om de nærmere regler til gennemførelse af forordning (EF) nr. 883/2004 om koordinering af de sociale sikringsordninger (4)

      d)   »medlemsstat«: en af Den Europæiske Unions medlemsstater
      e)   »arbejdstager«:

                  i)

                  i forbindelse med anvendelse af en medlemsstats lovgivning, en person, der udøver lønnet beskæftigelse i den i forordningens artikel 1, litra a), omhandlede forstand

                  ii)

                  i forbindelse med anvendelse af Israels lovgivning, en person, der udøver lønnet beskæftigelse i henhold til den pågældende lovgivning

            f)   »familiemedlem«:

                  i)

                  i forbindelse med anvendelse af en medlemsstats lovgivning, et familiemedlem i den i forordningens artikel 1, litra i), omhandlede forstand

                  ii)

                  i forbindelse med anvendelse af Israels lovgivning, et familiemedlem i henhold til den pågældende lovgivning

            g)   »lovgivning«:

                  i)

                  for så vidt angår medlemsstaterne, lovgivning i den i forordningens artikel 1, litra l), omhandlede forstand, som er gældende for de ydelser, der er omfattet af denne afgørelse

                  ii)

                  for så vidt angår Israel, den relevante lovgivning i Israel, som er gældende for de ydelser, der er omfattet af denne afgørelse

            h)   »ydelser«:

                  —

                  alderspensioner

                  —

                  efterladtepensioner

                  —

                  pensioner ved arbejdsulykker og erhvervssygdomme

                  —

                  invalidepensioner

                  —

                  familieydelser

            i)   »ydelser, der kan eksporteres«:

                  i)

                  for så vidt angår medlemsstaterne:

                              —

                              alderspensioner

                              —

                              efterladtepensioner

                              —

                              pensioner ved arbejdsulykker og erhvervssygdomme

                              —

                              invalidepensioner

                        i den i forordningen omhandlede forstand med undtagelse af visse særlige ikke-bidragspligtige kontantydelser, der er opført i bilag X til forordningen

                  ii)

                  for så vidt angår Israel, de tilsvarende ydelser udbetalt i henhold til den israelske lovgivning med undtagelse af visse særlige ikke-bidragspligtige kontantydelser, der er opført i bilag I til denne afgørelse.

            2.   De øvrige udtryk, der anvendes i denne afgørelse, har samme betydning

                  a)

                  for så vidt angår medlemsstaterne som i forordningen og gennemførelsesforordningen

                  b)

                  for så vidt angår Israel som i den relevante gældende lovgivning i Israel.

            Artikel 2
      Personkreds
      Denne afgørelse anvendes på:

                  a)

                  arbejdstagere, som er israelske statsborgere, og som er eller har været lovligt beskæftiget på en medlemsstats område, og som er eller har været underlagt lovgivningen i en eller flere medlemsstater, og deres efterladte

                  b)

                  medlemmerne af de i litra a) omhandlede arbejdstageres familie, under forudsætning af at disse familiemedlemmer er eller har været lovligt bosiddende sammen med den pågældende arbejdstager, mens arbejdstageren er beskæftiget i en medlemsstat

                  c)

                  arbejdstagere, som er statsborgere i en medlemsstat, som er eller har været lovligt beskæftiget på Israels område, og som er eller har været underlagt lovgivningen i Israel, og deres efterladte, samt

                  d)

                  medlemmerne af de i litra c) omhandlede arbejdstageres familie, under forudsætning af at disse familiemedlemmer er eller har været lovligt bosiddende sammen med den pågældende arbejdstager, mens arbejdstageren er beskæftiget i Israel.

            Artikel 3
      Ligebehandling
      1.   Arbejdstagere, som er israelske statsborgere og er lovligt beskæftiget i en medlemsstat, og ethvert familiemedlem, der er lovligt bosiddende sammen med dem, behandles med hensyn til ydelser i henhold til artikel 1, stk. 1, litra h), på en måde, der udelukker enhver forskelsbehandling begrundet i nationalitet i forhold til statsborgere i de medlemsstater, hvor de pågældende arbejdstagere er beskæftiget.
      2.   Arbejdstagere, der er statsborgere i en medlemsstat og er lovligt beskæftiget i Israel, og ethvert familiemedlem, der er lovligt bosiddende sammen med dem, behandles med hensyn til ydelser i henhold til artikel 1, stk. 1, litra h), på en måde, der udelukker enhver forskelsbehandling begrundet i nationalitet i forhold til israelske statsborgere.
      DEL II

         FORHOLD MELLEM MEDLEMSSTATERNE OG ISRAEL

      Artikel 4
      Ophævelse af bopælsbestemmelser
      1.   De ydelser, der kan eksporteres i den i artikel 1, stk. 1, litra i), omhandlede forstand, som de i artikel 2, litra a) og c), nævnte personer har ret til, kan ikke nedsættes, ændres, stilles i bero, inddrages eller beslaglægges som følge af, at den berettigede er bosat

                  i)

                  for så vidt angår en ydelse omfattet af en medlemsstats lovgivning, på Israels område, eller

                  ii)

                  for så vidt angår en ydelse omfattet af israelsk lovgivning, på en medlemsstats område.

            2.   Familiemedlemmer til en arbejdstager som omhandlet i artikel 2, litra b), har ret til ydelser, der kan eksporteres i den i artikel 1, stk. 1, litra i), omhandlede forstand, på samme måde som familiemedlemmer til en arbejdstager, der er statsborger i den berørte medlemsstat, når disse familiemedlemmer er bosiddende på Israels område.
      3.   Familiemedlemmer til en arbejdstager som omhandlet i artikel 2, litra d), har ret til ydelser, der kan eksporteres i den i artikel 1, stk. 1, litra i), omhandlede forstand, på samme måde som familiemedlemmer til en arbejdstager, der er statsborger i Israel, når disse familiemedlemmer er bosiddende på en medlemsstats område.
      DEL III

         DIVERSE BESTEMMELSER

      Artikel 5
      Samarbejde
      1.   Medlemsstaterne og Israel underretter hinanden om ændringer i deres lovgivning, som kan berøre gennemførelsen af denne afgørelse.
      2.   Medlemsstaternes og Israels myndigheder og institutioner yder med henblik på gennemførelsen af denne afgørelse hinanden bistand, som om det drejede sig om gennemførelsen af deres egen lovgivning. Den gensidige administrative bistand ydes i princippet vederlagsfrit af de nævnte myndigheder og institutioner. De kompetente myndigheder i medlemsstaterne og Israel kan dog aftale, at visse udgifter skal være genstand for refusion.
      3.   Medlemsstaternes og Israels myndigheder og institutioner kan med henblik på gennemførelsen af denne afgørelse forhandle direkte med hinanden samt med de involverede personer eller deres repræsentanter.
      4.   De institutioner og personer, der er omfattet af denne afgørelse, har en gensidig forpligtelse til oplysning og samarbejde med henblik på at sikre, at denne afgørelse gennemføres efter hensigten.
      5.   De pågældende personer underretter hurtigst muligt institutionerne i den kompetente medlemsstat eller Israel, hvis sidstnævnte er den kompetente stat, og bopælsmedlemsstaten eller Israel, hvis sidstnævnte er bopælsstaten, om enhver ændring i deres personlige forhold eller familiemæssige situation, der har betydning for deres ret til ydelser ifølge denne afgørelse.
      6.   Manglende opfyldelse af den i stk. 5 omhandlede oplysningspligt kan give anledning til foranstaltninger i henhold til den nationale lovgivning, som står i et rimeligt forhold til overtrædelsen. Disse foranstaltninger skal ikke desto mindre svare til dem, der finder anvendelse i lignende situationer, der henhører under national lovgivning, ligesom de ikke i praksis må gøre det umuligt eller uforholdsmæssigt vanskeligt at udøve de rettigheder, der er tillagt de berørte ved denne afgørelse.
      7.   Medlemsstaterne og Israel kan udstede nationale bestemmelser, der fastsætter betingelser for kontrollen af ret til ydelser, for at tage hensyn til det forhold, at modtagerne opholder sig eller er bosat uden for den stats område, hvor debitorinstitutionen er beliggende. Sådanne bestemmelser skal være forholdsmæssige, udelukke enhver forskelsbehandling begrundet i nationalitet og være i overensstemmelse med principperne i denne afgørelse. Sådanne bestemmelser skal meddeles associeringsrådet.
      Artikel 6
      Administrativ og lægelig kontrol
      1.   Denne artikel finder anvendelse på de i artikel 2 nævnte personer, som modtager ydelser, der kan eksporteres, som omhandlet i artikel 1, stk. 1, litra i), samt på de institutioner, der er ansvarlige for gennemførelsen af denne afgørelse.
      2.   Hvis en person, der modtager eller ansøger om ydelser, eller et medlem af den pågældendes familie opholder sig eller er bosat på en medlemsstats område, når debitorinstitutionen er beliggende i Israel, eller i Israel, når debitorinstitutionen er beliggende i en medlemsstat, foretages lægeundersøgelsen efter denne institutions anmodning af institutionen på ydelsesmodtagerens opholds- eller bopælssted i overensstemmelse med de regler, der er fastlagt i den lovgivning, som gælder for denne institution.
      Debitorinstitutionen meddeler opholds- eller bopælsstedets institution, hvilke eventuelle særlige krav der om nødvendigt skal overholdes, og hvilke punkter lægeundersøgelsen skal omfatte.
      Opholds- eller bopælsstedets institution sender en rapport til den debitorinstitution, som har anmodet om lægeundersøgelsen.
      Debitorinstitutionen bevarer retten til at lade ydelsesmodtageren undersøge af en af den udpeget læge enten på det område, hvor personen, der modtager eller ansøger om ydelser, opholder sig eller er bosat, eller i det land, hvor debitorinstitutionen er beliggende. Ydelsesmodtageren kan dog kun anmodes om at rejse til debitorinstitutionens stat, hvis vedkommende er i stand til at foretage rejsen, uden at det går ud over helbredet, og hvis debitorinstitutionen afholder de dertil hørende rejse- og opholdsudgifter.
      3.   Hvis en person, der modtager eller ansøger om ydelser, eller et medlem af den pågældendes familie opholder sig eller er bosat på en medlemsstats område, når debitorinstitutionen er beliggende i Israel, eller i Israel, når debitorinstitutionen er beliggende i en medlemsstat, foretages den administrative kontrol efter debitorinstitutionens anmodning af institutionen på ydelsesmodtagerens opholds- eller bopælssted.
      Opholds- eller bopælsstedets institution sender en rapport til den debitorinstitution, som har anmodet om, at der foretages administrativ kontrol.
      Debitorinstitutionen bevarer retten til at lade ydelsesmodtagerens situation undersøge af en af den udpeget sagkyndig. Ydelsesmodtageren kan dog kun anmodes om at rejse til debitorinstitutionens stat, hvis vedkommende er i stand til at foretage rejsen, uden at det går ud over helbredet, og hvis debitorinstitutionen afholder de dertil hørende rejse- og opholdsudgifter.
      4.   En eller flere medlemsstater og Israel kan vedtage andre administrative bestemmelser, forudsat at de underretter associeringsrådet herom.
      5.   Som en undtagelse fra princippet om, at gensidig administrativ bistand ydes vederlagsfrit, jf. artikel 5, stk. 2, i denne afgørelse, refunderes de reelle udgifter i forbindelse med kontrollen, jf. nærværende artikels stk. 2 og 3, til den institution, som blev anmodet om at udføre den, af den debitorinstitution, som anmodede herom.
      Artikel 7
      Anvendelse af artikel 79 i aftalen
      Artikel 79 i aftalen finder anvendelse i tilfælde af, at den ene part mener, at den anden part ikke har opfyldt forpligtelserne i artikel 5 og 6.
      Artikel 8
      Særregler for anvendelsen af Israels lovgivning
      Associeringsrådet kan om nødvendigt fastsætte særregler for anvendelsen af Israels lovgivning i bilag II.
      Artikel 9
      Administrative procedurer i gældende bilaterale aftaler
      Administrative procedurer i gældende bilaterale aftaler mellem en medlemsstat og Israel kan fortsat anvendes, for så vidt disse procedurer ikke forringer de berørte personers rettigheder og forpligtelser som fastlagt ved denne afgørelse.
      Artikel 10
      Aftaler, der supplerer procedurerne for gennemførelse af denne afgørelse
      En eller flere medlemsstater og Israel kan indgå aftaler, der tager sigte på at supplere de administrative procedurer for denne afgørelses gennemførelse, navnlig med hensyn til at forebygge og bekæmpe svig og fejl.
      DEL IV

         OVERGANGSBESTEMMELSER OG AFSLUTTENDE BESTEMMELSER

      Artikel 11
      Overgangsbestemmelser
      1.   Denne afgørelse giver ikke ret til ydelser for noget tidsrum, der ligger forud for datoen for dens ikrafttræden.
      2.   Rettigheder erhverves i medfør af denne afgørelse, selv om de vedrører en begivenhed, der er indtruffet forud for datoen for denne afgørelses ikrafttræden, jf. dog stk. 1.
      3.   Enhver ydelse, som på grund af den pågældendes nationalitet eller bopæl ikke er blevet tildelt eller er blevet stillet i bero, skal efter den pågældendes anmodning tildeles eller udbetales på ny fra datoen for denne afgørelses ikrafttræden, medmindre tidligere anerkendte rettigheder til ydelser har givet anledning til udbetaling af et engangsbeløb.
      4.   Såfremt en anmodning som omhandlet i stk. 3 fremsættes inden udløbet af to år efter datoen for denne afgørelses ikrafttrædelse, erhverves rettighederne i medfør af denne afgørelse med virkning fra datoen for denne afgørelses ikrafttræden, uden at nogen medlemsstats lovbestemmelser eller lovbestemmelser i Israel om fortabelse eller forældelse af rettigheder kan gøres gældende over for de pågældende personer.
      5.   Såfremt en anmodning som omhandlet i stk. 3 fremsættes efter udløbet af to år efter datoen for denne afgørelses ikrafttræden, erhverves rettigheder, som ikke er fortabt eller forældet, med virkning fra datoen for anmodningens fremsættelse, medmindre der efter en medlemsstats lovgivning eller efter lovgivningen i Israel gælder mere fordelagtige regler.
      Artikel 12
      Bilag til denne afgørelse
      1.   Bilagene til denne afgørelse udgør en integrerende del heraf.
      2.   Efter anmodning fra Israel kan bilagene ændres ved en afgørelse, der træffes af associeringsrådet.
      Artikel 13
      Ikrafttræden
      Denne afgørelse træder i kraft den første dag i den første måned, der følger efter offentliggørelsen i Den Europæiske Unions Tidende.

         Udfærdiget i …

               På associeringsrådets vegne

               Formand

         (1)  EFT L 147 af 21.6.2000, s. 3.

         (2)  EUT L 124 af 20.5.2003, s. 1.

         (3)  EUT L 166 af 30.4.2004, s. 1.

         (4)  EUT L 284 af 30.10.2009, s. 1.

         BILAG I

            LISTE OVER SÆRLIGE IKKE-BIDRAGSPLIGTIGE ISRAELSKE KONTANTYDELSER

         …

         BILAG II

            SÆRREGLER FOR ANVENDELSEN AF ISRAELS LOVGIVNING

         …


title: 2013/363/Euratom: Kommissionens afgørelse af 17. maj 2013 om indgåelse af en aftale mellem Det Europæiske Atomenergifællesskab (Euratom) og Den Koreanske Halvøs Energiudviklingsorganisation (KEDO)#Aftale mellem Det Europæiske Atomenergifællesskab og Den Koreanske Halvøs Energiudviklingsorganisation

text:
               9.7.2013

               DA

               Den Europæiske Unions Tidende

               L 188/1

      KOMMISSIONENS AFGØRELSE

   af 17. maj 2013
   om indgåelse af en aftale mellem Det Europæiske Atomenergifællesskab (Euratom) og Den Koreanske Halvøs Energiudviklingsorganisation (KEDO)
   (2013/363/Euratom)
   EUROPA-KOMMISSIONEN HAR —
   under henvisning til traktaten om oprettelse af Det Europæiske Atomenergifællesskab, særlig artikel 101, andet led,
   under henvisning til Rådets godkendelse og
   ud fra følgende betragtninger:
   Aftalen mellem Det Europæiske Atomenergifællesskab (Euratom) og Den Koreanske Halvøs Energiudviklingsorganisation (KEDO) bør indgås —
   BESTEMT FØLGENDE:
   Artikel 1
   Aftalen mellem Det Europæiske Atomenergifællesskab (Euratom) og Den Koreanske Halvøs Energiudviklingsorganisation (KEDO) godkendes herved på Det Europæiske Atomenergifællesskabs vegne. Teksten til aftalen er knyttet som bilag til denne afgørelse.
   Artikel 2
   Kommissionens formand eller det kommissionsmedlem, der er ansvarligt for energi, bemyndiges hermed til at undertegne aftalen og tage alle nødvendige skridt i forbindelse med ikrafttrædelsen af denne aftale, der indgås på Det Europæiske Atomenergifællesskabs vegne.

      Udfærdiget i Bruxelles, den 17. maj 2013.

            På Kommissionens vegne

         Günther OETTINGER

            Medlem af Kommissionen

         AFTALE

      mellem Det Europæiske Atomenergifællesskab og Den Koreanske Halvøs Energiudviklingsorganisation
      DET EUROPÆISKE ATOMENERGIFÆLLESSKAB —
      i det følgende benævnt »Fællesskabet«, og
      DEN KOREANSKE HALVØS ENERGIUDVIKLINGSORGANISATION
      i det følgende benævnt »KEDO«,
      som tager følgende i betragtning:

                  (1)

                  KEDO blev oprettet i medfør af aftalen af 9. marts 1995 om oprettelse af Den Koreanske Halvøs Energiudviklingsorganisation mellem regeringerne for Republikken Korea, Japan og Amerikas Forenede Stater; aftalen blev ændret den 19. september 1997.

                  (2)

                  Den femte aftale mellem Fællesskabet og KEDO udløb den 31. maj 2012.

                  (3)

                  Efter beslutningen om at indstille letvandsreaktorprojektet og beslutningen i 2007 om at varetage sekretariatets opgaver med et markant reduceret personale og minimale kontorfaciliteter besluttede KEDO's bestyrelse i 2011 at lade KEDO fortsætte ud over den 31. maj 2012.

                  (4)

                  Både Fællesskabet og KEDO har udtrykt ønske om at fortsætte deres samarbejde med henblik på indstillingen af letvandsreaktorprojektet og en velordnet afvikling af KEDO —

            ER BLEVET ENIGE OM FØLGENDE:
      Artikel 1
      Anvendelse af den tidligere aftales bestemmelser
      Medmindre andet er angivet i nedenstående artikler, anvendes bestemmelserne i aftalen mellem Fællesskabet og KEDO, som udløb den 31. maj 2012, fortsat i medfør af denne aftale.
      Artikel 2
      Bidrag fra Fællesskabet
      Fællesskabet yder intet finansielt bidrag til KEDO's budget i medfør af denne aftale.
      Artikel 3
      Varighed
      Denne aftale udløber den 31. maj 2013. Aftalen fornys automatisk hvert år for en periode af et år, medmindre den ene part mindst én måned før udløbsdatoen meddeler den anden part, at den ønsker at opsige aftalen. Den kan også opsiges med øjeblikkelig virkning, hvis et af medlemmerne, der sidder i KEDO's bestyrelse, udtræder af KEDO. Denne aftale fornys ikke ud over den 31. maj 2015.
      Artikel 4
      Ikrafttræden
      Denne aftale træder i kraft ved Fællesskabets og KEDO's undertegnelse og har virkning fra den 1. juni 2012.

         Udfærdiget i Bruxelles, den fjerde juli to tusind og tretten, i to originaleksemplarer

               For Det Europæiske Atomenergifællesskab

            Günther OETTINGER

         Udfærdiget i New Jersey, den fireogtyvende juni to tusind og tretten, i to originaleksemplarer

               For Den Koreanske Halvøs Energiudviklingsorganisation

            David WALLACE


title: 2011/34/EU: Rådets afgørelse af 8. november 2010 om undertegnelse og midlertidig anvendelse af protokollen til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Ukraine på den anden side vedrørende en rammeaftale mellem Den Europæiske Union og Ukraine om de generelle principper for Ukraines deltagelse i EU-programmer#Protokol til partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Ukraine på den anden side vedrørende en rammeaftale mellem Den Europæiske Union og Ukraine om de generelle principper for Ukraines deltagelse i EU-programmer

text:
               21.1.2011

               DA

               Den Europæiske Unions Tidende

               L 18/2

         RÅDETS AFGØRELSE
   af 8. november 2010
   om undertegnelse og midlertidig anvendelse af protokollen til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Ukraine på den anden side vedrørende en rammeaftale mellem Den Europæiske Union og Ukraine om de generelle principper for Ukraines deltagelse i EU-programmer
   (2011/34/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 114, 168, 169, 172, 173, stk. 3, artikel 188 og 192 sammenholdt med artikel 218, stk. 5, og artikel 218, stk. 8, første afsnit,
   under henvisning til forslag fra Europa-Kommissionen, og
   ud fra følgende betragtninger:

               (1)

               Den 18. juni 2007 bemyndigede Rådet Kommissionen til at føre forhandlinger om en protokol til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Ukraine på den anden side (1) vedrørende en rammeaftale mellem Den Europæiske Union og Ukraine om de generelle principper for Ukraines deltagelse i EU-programmer (i det følgende benævnt »protokollen«).

               (2)

               Forhandlingerne er blevet afsluttet til Kommissionens tilfredshed.

               (3)

               Som en følge af Lissabontraktatens ikrafttræden den 1. december 2009 er Den Europæiske Union trådt i stedet for og har efterfulgt Det Europæiske Fællesskab.

               (4)

               Protokollen bør undertegnes på Unionens vegne med forbehold af dens indgåelse på et senere tidspunkt.

               (5)

               Protokollen bør anvendes midlertidigt, jf. protokollens artikel 10, indtil afslutningen af procedurerne for dens indgåelse —

         VEDTAGET DENNE AFGØRELSE:
   Artikel 1
   Undertegnelsen af protokollen til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Ukraine på den anden side vedrørende en rammeaftale mellem Den Europæiske Union og Ukraine om de generelle principper for Ukraines deltagelse i EU-programmer (i det følgende benævnt »protokollen«) godkendes herved på Unionens vegne med forbehold af indgåelse af aftalen.
   Teksten til protokollen er knyttet til denne afgørelse.
   Artikel 2
   Formanden for Rådet bemyndiges herved til at udpege den eller de personer, der er beføjet til at undertegne aftalen på Unionens vegne med forbehold af dens indgåelse.
   Artikel 3
   Protokollen anvendes midlertidigt fra datoen for dens undertegnelse indtil afslutningen af procedurerne for dens indgåelse.
   Artikel 4
   Denne afgørelse træder i kraft på dagen for vedtagelsen.

      Udfærdiget i Bruxelles, den 8. november 2010.

            På Rådets vegne

         M. WATHELET

            Formand

      (1)  EFT L 49 af 19.2.1998, s. 3.

      PROTOKOL
      til partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Ukraine på den anden side vedrørende en rammeaftale mellem Den Europæiske Union og Ukraine om de generelle principper for Ukraines deltagelse i EU-programmer
      DEN EUROPÆISKE UNION, i det følgende benævnt »Unionen«,
      på den ene side og
      UKRAINE
      på den anden side,
      i det følgende samlet benævnt »parterne«,
      som tager følgende i betragtning:

                  (1)

                  Ukraine har indgået en partnerskabs- og samarbejdsaftale om oprettelse af et partnerskab mellem De Europæiske Fællesskaber og deres medlemsstater på den ene side og Ukraine på den anden side (1) (i det følgende benævnt »aftalen«), der trådte i kraft den 1. marts 1998.

                  (2)

                  Det Europæiske Råd noterede sig på sit møde i Bruxelles den 17.-18. juni 2004 med tilfredshed Kommissionens forslag til en europæisk naboskabspolitik (ENP) og godkendte Rådets konklusioner af 14. juni 2004.

                  (3)

                  Rådet har ved flere andre lejligheder gentagne gange i sine konklusioner tilsluttet sig denne politik.

                  (4)

                  Rådet gav den 5. marts 2007 udtryk for støtte til den generelle og globale model, der blev lagt op til i Kommissionens meddelelse af 4. december 2006, og som skal gøre det muligt for ENP-partnere at deltage i Fællesskabets agenturer og programmer, hvis de er i stand til det, og hvis retsgrundlaget tillader det.

                  (5)

                  Ukraine har udtrykt ønske om at deltage i en række EU-programmer.

                  (6)

                  De specifikke vilkår og betingelser, herunder navnlig det finansielle bidrag og rapporterings- og evalueringsprocedurer, for Ukraines deltagelse i hvert enkelt program bør fastsættes i et aftalememorandum mellem Europa-Kommissionen og de kompetente myndigheder i Ukraine,

            ER BLEVET ENIGE OM FØLGENDE:
      Artikel 1
      Ukraine kan deltage i alle igangværende og fremtidige EU-programmer, som er åbne for Ukraines deltagelse i overensstemmelse med de relevante bestemmelser om vedtagelsen af disse programmer.
      Artikel 2
      Ukraine bidrager finansielt til Unionens almindelige budget svarende til de specifikke programmer, som Ukraine deltager i.
      Artikel 3
      Repræsentanter for Ukraine kan deltage som observatører og for så vidt angår punkter, der vedrører Ukraine, i de forvaltningsudvalg, der er ansvarlige for overvågningen af de programmer, som Ukraine bidrager til finansielt.
      Artikel 4
      Projekter og initiativer, der forelægges af deltagere fra Ukraine, skal så vidt muligt være omfattet af samme betingelser, regler og procedurer for de pågældende programmer, som gælder for medlemsstaterne.
      Artikel 5
      De specifikke vilkår og betingelser for Ukraines deltagelse i hvert enkelt program, navnlig det finansielle bidrag og rapporterings- og evalueringsprocedurer, fastsættes i et aftalememorandum mellem Kommissionen og Ukraines kompetente myndigheder på grundlag af kriterier fastsat i de pågældende programmer.
      Hvis Ukraine anmoder om ekstern bistand fra Unionen til at deltage i et givet EU-program på basis af artikel 3 i Europa-Parlamentets og Rådets forordning (EF) nr. 1638/2006 af 24. oktober 2006 om almindelige bestemmelser om oprettelse af et europæisk naboskabs- og partnerskabsinstrument (2) eller en tilsvarende forordning vedrørende ekstern bistand fra Unionen til Ukraine, som måtte blive vedtaget i fremtiden, fastsættes betingelserne for Ukraines brug af ekstern bistand fra Unionen i en finansieringsaftale, som især skal respektere artikel 20 i forordning (EF) nr. 1638/2006.
      Artikel 6
      Af hvert aftalememorandum, der indgås i henhold til artikel 5, skal det i overensstemmelse med Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (3) fremgå, at finanskontrol eller revision eller anden form for kontrol, herunder administrative undersøgelser, foretages af Kommissionen, Det Europæiske Kontor for Bekæmpelse af Svig og Revisionsretten eller under deres myndighed.
      Der fastlægges nærmere bestemmelser for finanskontrol og revision, administrative foranstaltninger, sanktioner og inkassering, som giver Kommissionen, Det Europæiske Kontor for Bekæmpelse af Svig og Revisionsretten samme beføjelser, som de har over for modtagere eller kontrahenter, der er etableret i Unionen.
      Artikel 7
      Denne protokol anvendes, så længe aftalen er i kraft.
      Denne protokol undertegnes og godkendes af parterne i overensstemmelse med egne procedurer.
      Hver enkelt af parterne kan opsige denne protokol ved skriftlig notifikation til den anden kontraherende part. Protokollen ophører med at være i kraft seks måneder efter datoen for denne notifikation.
      Ophøret af protokollen efter opsigelse fra en af parterne har ingen indflydelse på de undersøgelser og kontroller, der i givet fald skal foretages i overensstemmelse med bestemmelserne i artikel 5 og 6.
      Artikel 8
      Senest tre år efter datoen for denne protokols ikrafttræden og hvert tredje år derefter kan hver af parterne vurdere gennemførelsen af denne protokol på grundlag af Ukraines reelle deltagelse i EU-programmer.
      Artikel 9
      Denne protokol gælder på den ene side for de områder, hvor traktaten om Den Europæiske Unions funktionsmåde finder anvendelse, og på de i denne traktat fastsatte betingelser, og på den anden side for Ukraines område.
      Artikel 10
      Denne protokol træder i kraft på den første dag i måneden efter den dato, på hvilken parterne ad diplomatisk vej giver hinanden notifikation om afslutningen af de procedurer, der er nødvendige for protokollens ikrafttræden.
      Så længe denne protokol ikke er trådt i kraft, er parterne enige om at anvende den midlertidigt fra datoen for dens undertegnelse i afventning af dens indgåelse på et senere tidspunkt.
      Artikel 11
      Denne protokol udgør en integrerende del af aftalen.
      Artikel 12
      Denne protokol udfærdiges i to eksemplarer på bulgarsk, dansk, engelsk, estisk, finsk, fransk, græsk, italiensk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk, ungarsk og ukrainsk, idet hver af disse tekster har samme gyldighed.

         Съставено в Брюксел на двадесет и втори ноември две хиляди и десета година.
         Hecho en Bruselas, el veintidós de noviembre de dos mil diez.
         V Bruselu dne dvacátého druhého listopadu dva tisíce deset.
         Udfærdiget i Bruxelles den toogtyvende november to tusind og ti.
         Geschehen zu Brüssel am zweiundzwanzigsten November zweitausendzehn.
         Kahe tuhande kümnenda aasta novembrikuu kahekümne teisel päeval Brüsselis.
         Έγινε στις Βρυξέλλες, στις είκοσι δύο Νοεμβρίου δύο χιλιάδες δέκα.
         Done at Brussels on the twenty-second day of November in the year two thousand and ten.
         Fait à Bruxelles, le vingt-deux novembre deux mille dix.
         Fatto a Bruxelles, addì ventidue novembre duemiladieci.
         Briselē, divi tūkstoši desmitā gada divdesmit otrajā novembrī
         Priimta du tūkstančiai dešimtų metų lapkričio dvidešimt antrą dieną Briuselyje.
         Kelt Brüsszelben, a kétezer-tizedik év november huszonkettedik napján.
         Magħmul fi Brussell, fit-tnejn u għoxrin jum ta’ Novembru tas-sena elfejn u għaxra.
         Gedaan te Brussel, de tweeëntwintigste november tweeduizend tien.
         Sporządzono w Brukseli dnia dwudziestego drugiego listopada roku dwa tysiące dziesiątego.
         Feito em Bruxelas, em vinte e dois de Novembro de dois mil e dez.
         Întocmit la Bruxelles la douăzeci și doi noiembrie două mii zece.
         V Bruseli dňa dvadsiateho druhého novembra dvetisícdesať.
         V Bruslju, dne dvaindvajsetega novembra leta dva tisoč deset.
         Tehty Brysselissä kahdentenakymmenentenätoisena päivänä marraskuuta vuonna kaksituhattakymmenen.
         Som skedde i Bryssel den tjugoandra november tjugohundratio.
         Вчинено в мiстi Брюссель двадцять другого листопада двi тисячi десятого року.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            За Європейське Спiвтовариство

            За Украйна
            Por Ucrania
            Za Ukrajinu
            For Ukraine
            Für die Ukraine
            Ukraina nimel
            Για την Ουκρανία
            For Ukraìne
            Pour l'Ukraine
            Per l'Ucraina
            Ukrainas vārdā –
            Ukrainos vardu
            Ukrajna részéről
            Għall-Ukraina
            Voor Oekraïne
            W imieniu Ukrainy
            Pela Ucrânia
            Pentru Ucraina
            Za Ukrajinu
            Za Ukrajino
            Ukrainan puolesta
            För Ukraina
            За Украïнy

         (1)  EFT L 49 af 19.2.1998, s. 3.

         (2)  EUT L 310 af 9.11.2006, s. 1.

         (3)  EFT L 248 af 16.9.2002, s. 1.


title: 2012/600/EU: Europa-Parlamentets afgørelse af 10. maj 2012 om decharge for gennemførelsen af budgettet for Det Europæiske Agentur for Forvaltning af det Operative Samarbejde ved de Ydre Grænser for regnskabsåret 2010#Europa-Parlamentets beslutning af 10. maj 2012 med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Agentur for Forvaltning af det Operative Samarbejde ved de Ydre Grænser for regnskabsåret 2010

text:
               17.10.2012

               DA

               Den Europæiske Unions Tidende

               L 286/288

         EUROPA-PARLAMENTETS AFGØRELSE
   af 10. maj 2012
   om decharge for gennemførelsen af budgettet for Det Europæiske Agentur for Forvaltning af det Operative Samarbejde ved de Ydre Grænser for regnskabsåret 2010
   (2012/600/EU)
   EUROPA-PARLAMENTET,

               —

               der henviser til det endelige årsregnskab for Det Europæiske Agentur for Forvaltning af det Operative Samarbejde ved de Ydre Grænser for regnskabsåret 2010,

               —

               der henviser til Revisionsrettens beretning om årsregnskabet for Det Europæiske Agentur for Forvaltning af det Operative Samarbejde ved de Ydre Grænser for regnskabsåret 2010, med agenturets svar (1),

               —

               der henviser til Rådets henstilling af 21. februar 2012 (06083/2012 — C7-0051/2012),

               —

               der henviser til artikel 319 i traktaten om Den Europæiske Unions funktionsmåde,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

               —

               der henviser til Rådets forordning (EF) nr. 2007/2004 af 26. oktober 2004 om oprettelse af et europæisk agentur for forvaltning af det operative samarbejde ved EU-medlemsstaternes ydre grænser (3), særlig artikel 30,

               —

               der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (4), særlig artikel 94,

               —

               der henviser til forretningsordenens artikel 77 og bilag VI,

               —

               der henviser til betænkning fra Budgetkontroludvalget og udtalelse fra Udvalget om Borgernes Rettigheder og Retlige og Indre Anliggender (A7-0133/2012),

               1.

               meddeler direktøren for Det Europæiske Agentur for Forvaltning af det Operative Samarbejde ved EU-medlemsstaternes Ydre Grænser decharge for gennemførelsen af agenturets budget for regnskabsåret 2010;

               2.

               fremsætter sine bemærkninger i nedenstående beslutning;

               3.

               pålægger sin formand at sende denne afgørelse og beslutningen, der er en integrerende del heraf, til direktøren for Det Europæiske Agentur for Forvaltning af det Operative Samarbejde ved EU-medlemsstaternes Ydre Grænser, Rådet, Kommissionen og Revisionsretten og drage omsorg for, at de offentliggøres i Den Europæiske Unions Tidende (L-udgaven).

            Formand

         Martin SCHULZ

            Generalsekretær

         Klaus WELLE

      (1)  EUT C 366 af 15.12.2011, s. 39.

      (2)  EFT L 248 af 16.9.2002, s. 1.

      (3)  EUT L 349 af 25.11.2004, s. 1.

      (4)  EFT L 357 af 31.12.2002, s. 72.

      EUROPA-PARLAMENTETS BESLUTNING
      af 10. maj 2012
      med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Agentur for Forvaltning af det Operative Samarbejde ved de Ydre Grænser for regnskabsåret 2010
      EUROPA-PARLAMENTET,

                  —

                  der henviser til det endelige årsregnskab for Det Europæiske Agentur for Forvaltning af det Operative Samarbejde ved de Ydre Grænser for regnskabsåret 2010,

                  —

                  der henviser til Revisionsrettens beretning om årsregnskabet for Det Europæiske Agentur for Forvaltning af det Operative Samarbejde ved de Ydre Grænser for regnskabsåret 2010, med agenturets svar (1),

                  —

                  der henviser til Rådets henstilling af 21. februar 2012 (06083/2012 — C7-0051/2012),

                  —

                  der henviser til artikel 319 i traktaten om Den Europæiske Unions funktionsmåde,

                  —

                  der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

                  —

                  der henviser til Rådets forordning (EF) nr. 2007/2004 af 26. oktober 2004 om oprettelse af et europæisk agentur for forvaltning af det operative samarbejde ved EU-medlemsstaternes ydre grænser (3), særlig artikel 30,

                  —

                  der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (4), særlig artikel 94,

                  —

                  der henviser til forretningsordenens artikel 77 og bilag VI,

                  —

                  der henviser til betænkning fra Budgetkontroludvalget og udtalelse fra Udvalget om Borgernes Rettigheder og Retlige og Indre Anliggender (A7-0133/2012),

                  A.

                  der henviser til, at Revisionsretten fastslog, at den har fået rimelig sikkerhed for, at årsregnskabet for regnskabsåret 2010 er rigtigt, og at de underliggende transaktioner er lovlige og formelt rigtige,

                  B.

                  der henviser til, at Parlamentet den 10. maj 2011 meddelte decharge til direktøren for Det Europæiske Agentur for Forvaltning af det Operative Samarbejde ved de Ydre Grænser for gennemførelsen af agenturets budget for regnskabsåret 2009 (5), og i beslutningen, der ledsagede afgørelsen om decharge bl.a.:

                              —

                              henstillede til agenturet at forbedre udnyttelsesgraden for bevillinger ved at indføre passende instruktioner og procedurer for analyse af potentielle fremførsler med henblik på at reducere beløbet for fremførte bevillinger til et minimum

                              —

                              var bekymret over, at agenturet har været nødt til at lade bevillinger bortfalde til et beløb af 13 900 000 EUR i 2009 og 13 000 000 EUR i 2008

                              —

                              opfordrede agenturet til at foretage en sammenligning af de operationer, som var blevet udført i løbet af det år, der meddeles decharge for, samt i det foregående regnskabsår,

                  C.

                  der henviser til, at agenturets samlede budget for 2010 var på 93 200 000 EUR, hvilket udgjorde en stigning på 4,95 % i forhold til regnskabsåret 2009 (6), mens Unionens oprindelige bidrag til agenturets budget for 2010 var på 83 000 000 EUR sammenlignet med 78 000 000 EUR i 2009, hvilket udgjorde en stigning på 6,41 %,

         Budget og økonomisk forvaltning

                  1.

                  minder om, at Unionens oprindelige bidrag til agenturet for 2010 beløb sig til 83 000 000 EUR; bemærker dog, at 2 550 000 EUR hidrørende fra tilbagebetalte overskud blev lagt til dette beløb, hvormed EU's samlede bidrag udgjorde 85 550 000 EUR i 2010;

                  2.

                  fastslår på baggrund af den endelige vedtagelse af EU's almindelige budget for regnskabsåret 2010, at EU's bevillinger for 2010 beløb sig til 23 633 000 EUR, hvad angår forpligtelser, og 19 000 000 EUR, hvad angår betalinger under afsnit I (personaleudgifter) og II (administration); bemærker desuden, at beløbet var på 59 367 000 EUR, hvad angår forpligtelser, og 38 000 000 EUR hvad angår betalinger under afsnit III (driftsudgifter);

                  3.

                  erkender på baggrund af sin almindelige beretning, at agenturet i 2010 brugte 95 % af det disponible budget for forpligtelsesbevillinger, og at der var tale om en begrænset forskel mellem afsnittene, nemlig 99 % i afsnit I, 80 % i afsnit II og 97 % i afsnit III;

                  4.

                  fastslår på baggrund af det endelige årsregnskab, at niveauet for betalinger i budgettet for 2010 steg med 61 % i 2009 til 69 % i 2010; bemærker desuden på baggrund af agenturet, at niveauerne for betalinger i driftsbudgettet for 2010 nåede op på 79 % i forhold til 65 % i 2009;

         Fremførte bevillinger

                  5.

                  er bekymret over, at Revisionsretten har rapporteret om fremførsler siden 2006; bemærker især, at et beløb på 26 500 000 EUR for 2010, svarende til 28 % af det disponible budget, blev fremført til 2011, og at blot 12 000 000 EUR af beløbet modsvares af periodiseringsbeløb; opfordrer agenturet til at underrette dechargemyndigheden senest den 15. december 2012; noterer sig agenturets begrundelser, det vil sige behovet for at sikre kontinuitet i agenturets operationelle aktiviteter og for at tildele midler til anvendelse i første kvartal af det følgende år; gentager, at praksissen med fremførsel af bevillinger bør begrænses markant og ikke bør være en hindring for en forsvarlig økonomisk forvaltningspraksis; kræver, at agenturet følger princippet om etårighed i fremtiden;

                  6.

                  påpeger endnu en gang, at et højt antal fremførsler og bortfald afspejler agenturets manglende evne til at forvalte en så omfattende budgetstigning; overvejer derfor, om ikke det ville være mere ansvarligt, hvis budgetmyndigheden i forbindelse med beslutninger om eventuelle forhøjelser af visse agenturers budget fremover var mere opmærksom på, hvor lang tid det tager at iværksætte nye aktiviteter; anmoder følgelig agenturet om at forelægge det mere detaljerede oplysninger om de fremtidige forpligtelsers gennemførlighed;

                  7.

                  er bevidst om, at den permanente eller længerevarende karakter af agenturets fælles operationer betyder, at det er nødvendigt at forlænge gennemførelsen af de pågældende forpligtelser ud over årsafslutningen; opfordrer imidlertid indtrængende agenturet til i videst mulig udstrækning fortsat at nedsætte mængden af fremførte bevillinger ved at øge overvågningen af fælles aktiviteter med henblik på at tilpasse tilskud så tidligt som muligt;

                  8.

                  noterer sig, at der er blevet truffet nogle foranstaltninger i forbindelse med agenturets revision af de såkaldte REM-blade (running expenses of means) om løbende udgifter til transport i 2010 med henblik på at forbedre programmering og overvågning;

         Regnskabssystem

                  9.

                  anerkender Revisionsrettens bemærkninger om svagheder i forbindelse med agenturets regnskabssystem; bemærker i øvrigt, at systemet stadig skal godkendes af regnskabsføreren i overensstemmelse med finansforordningen; bemærker imidlertid agenturets svar, hvoraf det fremgår, at agenturet har indledt et projekt vedrørende forretningsprocesvurdering af finansielle processer i begyndelsen af 2011, og at godkendelsen skulle være afsluttet i løbet af anden halvdel af 2011; opfordrer derfor Revisionsretten til at være beroliget på dette punkt;

                  10.

                  konstaterer Revisionsrettens bemærkninger om svagheder i systemet for afstemning mellem leverandørernes opgørelser og de tilsvarende optegnelser hos agenturet; bemærker agenturets svar, hvoraf det fremgår, at de fleste offentlige enheder ikke har noget centraliseret regnskabssystem, og at nogle af enhederne ikke aflægger regnskab efter periodiseringsprincippet, hvilket gør det vanskeligt at foretage afstemning af leverandørsaldi; bemærker agenturets forpligtelse til at tage kontakt til de nationale myndigheder med henblik på at forsøge at implementere alternative procedurer for afstemning mellem egne og leverandørernes saldi; opfordrer agenturet til at underrette dechargemyndigheden om de fremskridt, der er gjort sammen med de nationale myndigheder med hensyn til at løse problemet;

                  11.

                  anmoder om, at Revisionsretten i sin beretning om agenturets årsregnskab for regnskabsåret 2011 foretager en mere detaljeret gennemgang af de operative udgifter til de af agenturet forfulgte mål og resultaterne heraf;

         Offentlige indkøb og tilskud

                  12.

                  anerkender takket være det endelige regnskab, at agenturet er involveret i to igangværende tvistesager vedrørende udbudsprocedurer, og at ansøgerne har krævet erstatning til et samlet beløb af 10 794 806 EUR; opfordrer indtrængende agenturet til jævnligt at underrette dechargemyndigheden om udviklingen i disse to sager;

                  13.

                  ser på baggrund af regnskabet, at agenturet har indgået 751 tilskudsaftaler eller særlige finansieringsafgørelser med dets partnere, og at det samlede beløb for samfinansierede aktiviteter er på 53 000 000 EUR;

                  14.

                  bemærker i øvrigt, at agenturet ud af 751 tilskud ikke har gennemført de endelige betalinger for 270, og at det i forbindelse med 92 af disse tilskud har betalt forfinansieringsbeløbet på 5 100 000 EUR;

         Forvaltning af tilskud

                  15.

                  opfordrer agenturet til at gennemføre ex post-kontroller i form af besøg på stedet;

                  16.

                  bemærker imidlertid, at agenturet har foretaget en revision af REM-bladene, som danner baggrund for budgetvurderinger og godtgørelseskrav;

         Menneskelige ressourcer

                  17.

                  fastslår på baggrund af den almindelige beretning, at der blev gennemført 74 ansættelsesprocedurer i 2010; bemærker, at ansættelsesprocedurerne for fire nye stillinger fra 2010 var igangværende og forventedes afsluttet i første kvartal af 2011, og at det samlede antal ansatte i agenturet i slutningen af 2010 var 294 medlemmer ud af et samlet tal på 298 for den vedtagne stillingsfortegnelse;

         Præstation

                  18.

                  opfordrer agenturet til yderligere at udvikle sammenhængen i den strategiske og årlige planlægning af dets operationer; bemærker i øvrigt, at målene i det årlige arbejdsprogram for 2010 ikke er klart forbundet med målene for 2010 i den flerårige plan for perioden 2010-2013; minder agenturet om, at en manglende klar forbindelse og overensstemmelse mellem de forskellige planlægningsdokumenter kan have en negativ indvirkning på strategiplanens resultater;

                  19.

                  ser på baggrund af den almindelige beretning, at på trods af, at agenturets budget steg i 2010, faldt nettobeløbet for allokerede operationelle aktiviteter fra 48 200 000 til 47 400 000 EUR, men antallet af operationelle arbejdstimer steg med 27 % til 6 411;

                  20.

                  glæder sig over agenturets indsats for at forbedre tilsynet med dets budgetgennemførelse; anerkender, at de første hurtige grænseindsatshold blev indsat i november 2010, og at det medførte betydelige ændringer i agenturets budget;

                  21.

                  bemærker, at dechargen for gennemførelsen af agenturets budget fortsat bør baseres på agenturets præstationer i løbet af året;

         Intern revision

                  22.

                  anerkender, at Den Interne Revisionstjeneste (IAS) i 2010 gennemførte en revision af den operationelle planlægning på baggrund af interne og eksterne interesseparters input; bemærker især, at revisionen omfattede:

                              —

                              sammenhæng i den strategiske planlægning og den årlige planlægning af operationer

                              —

                              tilstrækkeligheden af den proces, der anvendes til forberedelse af den operationelle planlægning med særligt fokus på inddragelse af relevante interesseparter

                              —

                              tilstrækkeligheden af den proces, der anvendes til indhentning af feedback fra operationelle aktiviteter og dens anvendelse til forberedelse af kommende planlægning

                              —

                              tilstrækkeligheden af den proces, der anvendes til behandling af ad hoc-ansøgninger fra interesseparter vedrørende operationel planlægning;

                  23.

                  opfordrer i denne henseende agenturet til at sikre, at alle mål i den flerårige plan indarbejdes i det årlige arbejdsprogram på behørig og tydelig vis;

                  24.

                  glæder sig over, at agenturet imidlertid tager højde for de risici, som er forbundet med den enkelte specifikke operation, i sine operationelle planer; bemærker desuden med glæde, at agenturet gør brug af de erfaringer, det har tilegnet sig i forbindelse med gennemførelsen af dets operationer med henblik på at forbedre forberedelsen af efterfølgende operationelle planer;

                  25.

                  anerkender, at IAS stadig skal revidere agenturets gennemførelse af syv »meget vigtige« henstillinger fra IAS' tidligere revisioner; bemærker især, at disse henstillinger vedrører:

                              —

                              revisionen fra 2009 om tilskudsstyring, navnlig vurdering af behovet for at anmode om et certifikat til behandling af en betalingsanmodning, udarbejdelse af en politik om efterprøvninger og kontroller, den juridiske aftale om operationelle planer med partnere samt beskrivelsen af kriterierne for vurdering

                              —

                              opfølgningsrevisionen fra 2008 om det interne kontrolsystem og navnlig den tilstrækkelige bemanding til at nå dets mål

                              —

                              revisionen fra 2007 om det interne kontrolsystem og navnlig revisionen af registreringsproceduren og den behørige komplette jobbeskrivelse og underretningen af personalet;

                  26.

                  henleder opmærksomheden på sine henstillinger fra tidligere dechargebetænkninger, som er anført i bilaget til denne beslutning;

                  27.

                  henviser med hensyn til de øvrige bemærkninger, der ledsager dechargeafgørelsen, og som er af horisontal karakter, til sin beslutning af 10. maj 2012 (7)om præstation, økonomisk forvaltning og kontrol med agenturer.

         (1)  EUT C 366 af 15.12.2011, s. 39.

         (2)  EFT L 248 af 16.9.2002, s. 1.

         (3)  EUT L 349 af 25.11.2004, s. 1.

         (4)  EFT L 357 af 31.12.2002, s. 72.

         (5)  EUT L 250 af 27.9.2011, s. 224.

         (6)  EUT L 64 af 12.3.2010, s. 1016.

         (7)  Vedtagne tekster, P7_TA(2012)0164 (Se side 388 i denne EUT).

      BILAG

         EUROPA-PARLAMENTETS HENSTILLINGER GENNEM DE SENESTE ÅR

                  FRONTEX

                  2006

                  2007

                  2008

                  2009

                  Præstation

                  Ikke relevant

                  Ikke relevant

                              —

                              Opfordrer agenturet til hurtigt at etablere forbindelse mellem dets arbejdsprogram og dets finansielle institution → agenturet vedtog en flerårig plan for perioden 2010-2013, på trods af at dette ikke fremgik af dets basisforordning

                              —

                              Opfordrer agenturet til at udarbejde en diakron analyse af de operationer, der er udført i dette og foregående år

                              —

                              Opfordrer agenturet til at etablere en tydelig forbindelse mellem arbejdsprogrammet og de finansielle overslag

                              —

                              Opfordrer agenturet til at foretage en sammenligning af de operationer, som var blevet udført i løbet af det år, der meddeles decharge for, samt i det foregående regnskabsår

                              —

                              Opfordrer agenturet til at give oplysninger om virkningerne af dets operationer og underretter dechargemyndigheden herom

                  Budgetmæssig og økonomisk forvaltning

                              —

                              Der blev indgået retlige forpligtelser, inden der var indgået budgetforpligtelser

                              —

                              Budgetprincipperne om etårighed og specificering blev således ikke overholdt fuldt ud; at over 70 % af regnskabsårets bevillinger samlet set blev fremført, at næsten 85 % af bevillingerne til driftsudgifter blev fremført

                              —

                              Tilbagevendende problemer i agenturets forpligtelsesregnskabs-system: Der blev indgået budgetmæssige forpligtelser efter retlige forpligtelser (25 tilfælde), og tilskudsaftaler med partnerlandene med henblik på umiddelbar handling var allerede indgået eller i visse tilfælde endog afsluttet

                              —

                              Svagheder i forbindelse med programmering og overvågning af agenturets aktiviteter (70 % af de disponible bevillinger var ikke blevet anvendt, idet fremførte forpligtelser var blevet indgået på baggrund af for høje omkostningsvurderinger)

                              —

                              Opfordrer agenturet til at udøve sin funktion fuldt ud og til fortsat at forbedre sin økonomiske forvaltning

                              —

                              Opfordrer agenturet til at forbedre sin økonomiske forvaltning med hensyn til godtgørelse af omkostninger til medlemsstaterne ved at identificere de grundlæggende årsager til problemet

                              —

                              Agenturet bør indføre et effektivt system til programmering af og kontrol med de fastsatte kontraktlige forpligtelser; en risikovurderingsproces for dets aktiviteter; et system til opdelte bevillinger i de kommende budgetter til at give støtte med henblik på at rette op på det høje antal bevillingsfremførsler og -bortfald; det faktum, at der blev indgået retlige forpligtelser, før de tilsvarende budgetforpligtelser var indgået; det faktum, at ansættelsesprocedurerne afviger fra reglerne (gennemsigtighed — ikkediskriminerende behandling)

                              —

                              Henstiller til agenturet at forbedre udnyttelsesgraden for bevillinger ved at indføre passende instruktioner og procedurer for analyse af potentielle fremførsler med henblik på at reducere omfanget af fremførte bevillinger til et minimum

                              —

                              Er bekymret over, at agenturet har været nødt til at lade bevillinger bortfalde (13 900 000 EUR i 2009, 13 000 000 EUR i 2008)

                              —

                              Et højt antal fremførsler og bortfald afspejler agenturets manglende evne til at forvalte en så omfattende budgetstigning. Opfordrer derfor agenturet til at forelægge det mere detaljerede oplysninger om de fremtidige forpligtelsers gennemførlighed

                              —

                              Opfordrer agenturet til at forbedre sin tilskudsstyring

                  Menneskelige ressourcer

                  Ikke relevant

                  Ikke relevant

                              —

                              Problemer i forbindelse med ansættelsesprocedurerne

                  Ikke relevant

                  Intern revision

                  Ikke relevant

                  Ikke relevant

                  Opfordrer agenturet til at opfylde 4 ud af 23 henstillinger fra IAS: dvs. færdiggørelse af jobbeskrivelser og udarbejdelse af målsætninger for personalet, styrkelse af sikkerheden, forbedring af mailregistrering, styrkelse af tilskudsstyringsprocessen og sikring af overensstemmelse med finansforordningen

                              —

                              Erkender, at ud af de 19 anbefalinger, som er fremsat af den interne revisionstjeneste, er seks gennemført passende og effektivt, 10 er under gennemførelse og tre er afsluttet, men endnu ikke revideret af IAS


title: 2013/202/EU: Rådets afgørelse af 23. juli 2012 om undertegnelse på Unionens vegne og midlertidig anvendelse af en protokol til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side vedrørende en rammeaftale mellem Den Europæiske Union og Det Hashemitiske Kongerige Jordan om de generelle principper for Det Hashemitiske Kongerige Jordans deltagelse i Unionens programmer#Protokol til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side vedrørende en rammeaftale mellem Den Europæiske Union og Det Hashemitiske Kongerige Jordan om de generelle principper for Det Hashemitiske Kongerige Jordans deltagelse i Unionens programmer

text:
               27.4.2013

               DA

               Den Europæiske Unions Tidende

               L 117/1

         RÅDETS AFGØRELSE
   af 23. juli 2012
   om undertegnelse på Unionens vegne og midlertidig anvendelse af en protokol til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side vedrørende en rammeaftale mellem Den Europæiske Union og Det Hashemitiske Kongerige Jordan om de generelle principper for Det Hashemitiske Kongerige Jordans deltagelse i Unionens programmer
   (2013/202/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 217, sammenholdt med artikel 218, stk. 5, og artikel 218, stk. 8, første afsnit,
   under henvisning til forslag fra Europa-Kommissionen, og
   ud fra følgende betragtninger:

               (1)

               Den 18. juni 2007 bemyndigede Rådet Kommissionen til at føre forhandlinger om en protokol til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side (1) vedrørende en rammeaftale mellem Den Europæiske Union og Det Hashemitiske Kongerige Jordan om de generelle principper for Det Hashemitiske Kongerige Jordans deltagelse i Unionens programmer (»protokollen«).

               (2)

               Forhandlingerne er blevet ført til ende.

               (3)

               Protokollen bør undertegnes på Unionens vegne med forbehold af dens indgåelse.

               (4)

               Protokollen bør, i overensstemmelse med artikel 10 deri, anvendes midlertidigt, indtil afslutningen af procedurerne for dens indgåelse —

         VEDTAGET DENNE AFGØRELSE:
   Artikel 1
   Der gives herved på Unionens vegne bemyndigelse til undertegnelsen af protokollen til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side vedrørende en rammeaftale mellem Den Europæiske Union og Det Hashemitiske Kongerige Jordan om de generelle principper for Det Hashemitiske Kongerige Jordans deltagelse i Unionens programmer (»protokollen«) med forbehold af indgåelse af protokollen.
   Teksten til protokollen, er knyttet til denne afgørelse.
   Artikel 2
   Formanden for Rådet bemyndiges herved til at udpege den eller de personer, der er beføjet til at undertegne protokollen på Unionens vegne.
   Artikel 3
   Protokollen bør anvendes midlertidigt fra datoen for dens undertegnelse (2) i afventning af afslutningen af procedurerne for dens indgåelse.
   Artikel 4
   Denne afgørelse træder i kraft på dagen for vedtagelsen.

      Udfærdiget i Bruxelles, den 23. juli 2012.

            På Rådets vegne

         C. ASHTON

            Formand

      (1)  EFT L 129 af 15.5.2002, s. 3.

      (2)  Den dato, fra hvilken protokollen anvendes midlertidigt offentliggøres i Den Europæiske Unions Tidende på foranledning af Generalsekretariatet for Rådet.

      PROTOKOL
      til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side vedrørende en rammeaftale mellem Den Europæiske Union og Det Hashemitiske Kongerige Jordan om de generelle principper for Det Hashemitiske Kongerige Jordans deltagelse i Unionens programmer
      DEN EUROPÆISKE UNION, herefter benævnt »Unionen«,
      på den ene side, og
      DET HASHEMITISKE KONGERIGE JORDAN, herefter benævnt »Jordan«,
      på den anden side,
      i det følgende benævnt »parterne«,
      SOM TAGER FØLGENDE I BETRAGTNING:

                  (1)

                  Det Hashemitiske Kongerige Jordan har indgået en Euro-Middelhavs-aftale om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side (1) (i det følgende benævnt »aftalen«), som trådte i kraft den 1. maj 2002.

                  (2)

                  Det Europæiske Råd noterede sig på sit møde i Bruxelles den 17.-18. juni 2004 med tilfredshed Europa-Kommissionens forslag til en europæisk naboskabspolitik (ENP) og tilsluttede sig Rådets konklusioner af 14. juni 2004.

                  (3)

                  Rådet har ved flere andre lejligheder gentagne gange i sine konklusioner tilsluttet sig denne politik.

                  (4)

                  Rådet gav den 5. marts 2007 udtryk for sin støtte til den generelle og globale model, der blev lagt op til i Europa-Kommissionens meddelelse af 4. december 2006, og som skal gøre det muligt for partnere i den europæiske naboskabspolitik at deltage i Fællesskabets agenturer og programmer afhængigt af deres egne resultater og af, om retsgrundlaget giver mulighed for det.

                  (5)

                  Jordan har udtrykt ønske om at deltage i en række af Unionens programmer.

                  (6)

                  De specifikke vilkår og betingelser for Jordans deltagelse i hvert enkelt program, navnlig det finansielle bidrag og rapporterings- og evalueringsprocedurer, bør fastsættes i et aftalememorandum mellem Europa-Kommissionen og de kompetente myndigheder i Jordan,

            ER BLEVET ENIGE OM FØLGENDE:
      Artikel 1
      Jordan kan deltage i alle Unionens igangværende og fremtidige programmer, som er åbne for Det Hashemitiske Kongerige Jordans deltagelse i overensstemmelse med de relevante bestemmelser om vedtagelsen af disse programmer.
      Artikel 2
      Jordan bidrager finansielt til Den Europæiske Unions almindelige budget svarende til de specifikke programmer, som Jordan deltager i.
      Artikel 3
      Repræsentanter for Jordan kan deltage som observatører og for så vidt angår punkter, der vedrører Jordan, i de forvaltningsudvalg, der er ansvarlige for overvågningen af de programmer, som Jordan bidrager til finansielt.
      Artikel 4
      Projekter og initiativer, der forelægges af deltagere fra Jordan, skal så vidt muligt opfylde samme betingelser, regler og procedurer for de pågældende programmer, som gælder for medlemsstaterne.
      Artikel 5
      De specifikke vilkår og betingelser for Jordans deltagelse i hvert enkelt program, navnlig det finansielle bidrag og rapporterings- og evalueringsprocedurer, fastsættes i et aftalememorandum mellem Kommissionen og de kompetente myndigheder i Jordan på grundlag af de kriterier, der er fastsat i det pågældende program.
      Hvis Jordan anmoder om ekstern bistand fra Unionen til at deltage i et givet EU-program på basis af artikel 3 i Europa-Parlamentets og Rådets forordning (EF) nr. 1638/2006 af 24. oktober 2006 om almindelige bestemmelser om oprettelse af et europæisk naboskabs- og partnerskabsinstrument (2) eller en tilsvarende forordning vedrørende ekstern bistand fra Unionen til Jordan, som måtte blive vedtaget i fremtiden, fastsættes betingelserne for Jordans brug af ekstern bistand fra Unionen i en finansieringsaftale, som især skal respektere artikel 20 i forordning (EF) nr. 1638/2006.
      Artikel 6
      Af hvert aftalememorandum, der indgås i henhold til artikel 5, fremgår det i overensstemmelse med Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (3), at finanskontrol eller revision eller anden form for verifikation, herunder administrative undersøgelser, foretages af Europa-Kommissionen, Det Europæiske Kontor for Bekæmpelse af Svig og Revisionsretten eller under deres myndighed.
      Der fastlægges nærmere bestemmelser for finanskontrol og revision, administrative foranstaltninger, sanktioner og tilbagebetaling, som giver Europa-Kommissionen, Det Europæiske Kontor for Bekæmpelse af Svig og Revisionsretten samme beføjelser, som de har over for modtagere eller kontrahenter, der er etableret i Unionen.
      Artikel 7
      Denne protokol anvendes, så længe aftalen er i kraft.
      Denne protokol undertegnes og godkendes af parterne i overensstemmelse med egne procedurer.
      Hver af parterne kan opsige protokollen ved skriftlig underretning til den anden kontraherende part. Protokollen ophører med at være i kraft seks måneder efter datoen for denne underretning.
      En af parternes opsigelse af denne protokol har ingen indflydelse på de undersøgelser og kontroller, der i givet fald skal foretages i medfør af bestemmelserne i artikel 5 og 6.
      Artikel 8
      Senest tre år efter datoen for denne protokols ikrafttræden og hvert tredje år derefter kan hver af parterne vurdere gennemførelsen af denne protokol på grundlag af Jordans reelle deltagelse i Unionens programmer.
      Artikel 9
      Denne protokol gælder på den ene side for de områder, hvor traktaten om Den Europæiske Unions funktionsmåde finder anvendelse, og på de i denne traktat fastsatte betingelser, og på den anden side for Jordans område.
      Artikel 10
      Denne protokol træder i kraft på den første dag i måneden efter den dato, på hvilken parterne ad diplomatisk vej giver hinanden underretning om afslutningen af de procedurer, der er nødvendige for protokollens ikrafttræden.
      Indtil denne protokols indgåelse og ikrafttræden er parterne enige om midlertidigt at anvende den fra datoen for dens undertegnelse.
      Artikel 11
      Denne protokol udgør en integrerende del af aftalen.
      Artikel 12
      Denne protokol udfærdiges i to eksemplarer på bulgarsk, dansk, engelsk, estisk, finsk, fransk, græsk, irsk, italiensk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk, ungarsk og arabisk, idet hver af disse tekster har samme gyldighed.

         Съставено в Брюксел на деветнадесети декември две хиляди и дванадесета година.
         Hecho en Bruselas, el diecinueve de diciembre de dos mil doce.
         V Bruselu dne devatenáctého prosince dva tisíce dvanáct.
         Udfærdiget i Bruxelles den nittende december to tusind og tolv.
         Geschehen zu Brüssel am neunzehnten Dezember zweitausendzwölf.
         Kahe tuhande kaheteistkümnenda aasta detsembrikuu üheksateistkümnendal päeval Brüsselis.
         Έγινε στις Βρυξέλλες, στις δεκαεννέα Δεκεμβρίου δύο χιλιάδες δώδεκα.
         Done at Brussels on the nineteenth day of December in the year two thousand and twelve.
         Fait à Bruxelles, le dix-neuf décembre deux mille douze.
         Fatto a Bruxelles, addì diciannove dicembre duemiladodici.
         Briselē, divi tūkstoši divpadsmitā gada deviņpadsmitajā decembrī.
         Priimta du tūkstančiai dvyliktų metų gruodžio devynioliktą dieną Briuselyje.
         Kelt Brüsszelben, a kétezer-tizenkettedik év december havának tizenkilencedik napján.
         Magħmul fi Brussell, fid-dsatax-il jum ta’ Diċembru tas-sena elfejn u tnax.
         Gedaan te Brussel, de negentiende december tweeduizend twaalf.
         Sporządzono w Brukseli dnia dziewiętnastego grudnia roku dwa tysiące dwunastego.
         Feito em Bruxelas, em dezanove de dezembro de dois mil e doze.
         Întocmit la Bruxelles la nouăsprezece decembrie două mii doisprezece.
         V Bruseli devätnásteho decembra dvetisícdvanásť.
         V Bruslju, dne devetnajstega decembra leta dva tisoč dvanajst.
         Tehty Brysselissä yhdeksäntenätoista päivänä joulukuuta vuonna kaksituhattakaksitoista.
         Som skedde i Bryssel den nittonde december tjugohundratolv.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Хашемитското кралство Йордания
            Por el Reino Hachemita de Jordania
            Za Jordánské hášimovské království
            For Det Hashemitiske Kongerige Jordan
            Für das Haschemitische Königreich Jordanien
            Jordaania Hašimiidi Kuningriigi nimel
            Για το Χασεμιτικό Βασίλειο της Ιορδανίας
            For the Hashemite Kingdom of Jordan
            Pour le Royaume hachémite de Jordanie
            Per il Regno hascemita di Giordania
            Jordānijas Hāšimītu Karalistes vārdā –
            Jordanijos Hašimitų Karalystės vardu
            A Jordán Hásimita Királyság részéről
            Għar-Renju Ħaxemita tal-Ġordan
            Voor het Hasjemitisch Koninkrijk Jordanië
            W imieniu Jordańskiego Królestwa Haszymidzkiego
            Pelo Reino Hachemita da Jordânia
            Pentru Regatul Hașemit al Iordaniei
            Za Jordánske hášimovské kráľovstvo
            Za Hašemitsko kraljevino Jordanijo
            Jordanian hašemiittisen kuningaskunnan puolesta
            För Hashemitiska konungariket Jordanien

         (1)  EFT L 129 af 15.5.2002, s. 3.

         (2)  EUT L 310 af 9.11.2006, s. 1.

         (3)  EFT L 248 af 16.9.2002, s. 1.